b'\n_START_ARTICLE_\nIdrettslaget Vega\n_START_SECTION_\nHistorie\n_START_PARAGRAPH_\nDet f\xc3\xb8rste idrettslaget p\xc3\xa5 Vega var Idrettslaget Kobben, som ble stiftet s\xc3\xb8r p\xc3\xa5 \xc3\xb8ya i 1922. Dette idrettslaget var i virksomhet fram mot 2. verdenskrig. I 1938 ble Vega Arbeideridrettslag stiftet, og i omtrent samme tidsrom kom Gladstad Turn- og Idrettslag til. Alt av offisiell idrettsaktivitet p\xc3\xa5 Vega l\xc3\xa5 nede under krigen, i likhet med i resten av landet._NEWLINE_Kort tid etter at freden kom ble det nytt liv i idretten p\xc3\xa5 \xc3\xb8ya. 15. juni 1945 ble \xc3\x85sen Idrettslag stiftet, en klubb som kan regnes som en fortsettelse av IL Kobben. Rundt 1950 skiftet \xc3\x85sen IL navn til Vegakameratene._NEWLINE_21. juli 1945 ble Vega Arbeideridrettslag og Gladstad Turn- og Idrettslag sl\xc3\xa5tt sammen til Vega Idrettslag. H\xc3\xb8sten 1958 vedtok Vegakameratene og Vega Idrettslag \xc3\xa5 sl\xc3\xa5 seg sammen. Den nye klubben fikk navnet Idrettslaget Vega, med stiftelsesdato 1. januar 1959. Navnelikheten med den ene av de to tidligere klubbene var ikke ukontroversiell; p\xc3\xa5 flere p\xc3\xa5f\xc3\xb8lgende \xc3\xa5rsm\xc3\xb8ter ble navnesaken tatt opp, uten at det kom til noen endring._NEWLINE_Alt den f\xc3\xb8rste sesongen, 1959, vant fotballaget til IL Vega sin avdeling i dav\xc3\xa6rende 3. divisjon. De vant kvalifiseringen om opprykk mot IK Grand, og m\xc3\xb8tte blant andre SFK Bod\xc3\xb8/Glimt i 2. divisjon \xc3\xa5ret etter. Men det ble med bare \xc3\xa9n sesong i den divisjonen, IL Vega greide ikke \xc3\xa5 hevde seg, og rykket rett ned igjen._NEWLINE_I 1970 sto gressbanen p\xc3\xa5 Gladstad klar. Ny kunstgressbane sto ferdig samme sted i 2008, kalt SPAR-banen, etter sponsoren SPAR._NEWLINE_Navnet Vegakameratene ble gjenopplivet i 2008 da futsallaget Vega Futsal, med base i Trondheim, skiftet navn til Vegakameratene Futsal etter at de hadde kvalifisert seg for eliteserien. Futsallaget vurderte \xc3\xa5 melde seg inn i IL Vega, men valgte \xc3\xa5 forbli uavhengige, og har ingen direkte tilknytning til IL Vega eller den gamle klubben Vegakameratene.'